Súradnice: 49°23′01″S 20°21′46″V﻿ / ﻿49,383611°S 20,362778°V﻿ / 49.383611; 20.362778

**Spišská Stará Ves** (nem. Altendorf, Altdorf, maď. Szepesófalu, poľ. Stara Wieś Spiska, gor. Iglōv) je mesto na Slovensku na severe Spiša, centrum oblasti nazývanej Zamagurie. Je tretím najmenším mestom na Slovensku.

Geografia
---------

Mesto leží medzi Spišskou Magurou a hraničnou riekou Dunajec. Po západnej strane sa vinie hranica s Poľskom. Na východnej strane je národný park Pieniny. Mesto je centrom celého Zamaguria, ktoré pozostáva z 19 katastrálnych území.

### Mestské časti

Spišská Stará Ves má dve časti:

* Spišská Stará Ves
* Lysá nad Dunajcom

V Lysej nad Dunajcom je hraničný priechod s Poľskom, ale bez hraničnej kontroly, lebo od 21. decembra 2007 je Slovensko a Poľsko súčasťou Schengenského priestoru. Nachádza sa tu len pár domov. Pôvodne obec vznikla ako majer Červeného Kláštora. Samostatnou obcou sa stala až v 19. storočí po dosídlení nemeckými kolonistami (nem. Kahlenberg - Lysá hora, gor. Goľembarg).

Dejiny
------

Prvá písomná zmienka o meste je z roku 1309 (latinský názov: *Antiqua Villa*). Mesto pravdepodobne existovalo už pred tatárskym vpádom v 13. storočí. V 14. storočí bola za kolonizačnej činnosti šľachticov z Brezovice dosídlená. V r. 1337 sa dostala do zemepánskej závislosti Červeného Kláštora a lechnických kartuziánov. Ich nástupcom mesto patrilo až do 19. storočia.

V histórii sa tu niekoľkokrát stretli uhorskí a poľskí králi na mierových rokovaniach. V r. 1423 sa tu zišiel uhorský kráľ Žigmund a poľský kráľ Vladislav, r. 1474 uhorský kráľ Matej Korvín a Kazimír Jagelovský.

Mesto ležalo na významnej obchodnej ceste, konali sa tu pravidelné utorkové jarmoky, jej obyvatelia boli oslobodení od platenia cla a mýta. Vzhľadom na to, získala obec r. 1399 výsady zemepanského mesta s právom dovážať, skladovať a vyvážať pivo, víno a iné nápoje. Neskôr, ešte ako súčasť Uhorska, sa stala centrom okresu.

V 15. storočí bola sužovaná husitmi, epidémiami a hladomormi, v 16. a 17. storočí zase bojmi medzi reformáciou a protireformáciou. Spišská Stará Ves upadla po roku 1920, kedy celá západná časť vtedajšieho okresu pripadla Poľsku (14 obcí). Okresom zostala až do roku 1960, kedy bola včlenená do okresu Poprad a od r. 1997 Kežmarok.
Dnešný tvar mesta sa sformoval po silnom požiari roku 1878.

V roku 1864 sa tu narodil maliar Ferdinand Katona.

Obyvateľstvo
------------

S počtom obyvateľov 2228 (r. 2011) je tretím najmenším slovenským mestom. Po roku 1989 sa stáva centrom turistického ruchu v Zamagurí. 

### Nezamestnanosť

Spišská Stará Ves sa nachádza v okrese Kežmarok, ktorý patrí medzi najmenej rozvinuté okresy SR. V roku 2014 dosahovala v okrese miera evidovanej nezamestnanosti hodnotu 25,59 % a v meste Spišská Stará Ves sa nezamestnanosť pohybovala na úrovni 16,5 %. Ľudia zvyknú za prácou dochádzať do okolitých miest za Spišskou Magurou, do zahraničia alebo vykonávajú podnikateľskú činnosť.

Kultúra a zaujímavosti
----------------------

Kostol Nanebovzatia Panny Márie
Historické centrum
### Mestské kultúrne stredisko

V centre mesta je Mestské kultúrne stredisko (MsKS), kde sa konajú kultúrne podujatia. V budove sa nachádza aj kino.

### Kostol

V centre mestečka stojí gotický rímskokatolícky Kostol Nanebovzatia Panny Márie zo 14. storočia s presbytériom zo 14. storočia a hlavným oltárom z r. 1765 a tri prícestné kaplnky (Najsvätejšej Trojice, Premenenia Pána a sv. Šebastiána, všetky z 18. storočia). V kostole sa nachádza prekrásna krstiteľnica z červeného mramoru, ozdobená reliéfom sv. Juraja. Kostol s vežou svojím tvarom pripomína pevnosť.

### Rybníky

Medzi Spišskou Starou Vsou a Lysou nad Dunajcom sa nachádzajú malé rybníčky, hneď pri Dunajci, vhodné na prechádzky a oddych.

### Pltníctvo na Dunajci v Pieninách

Zaujímavou atrakciou je splav Dunajca na tradičných goralských drevených pltiach. Začiatok vyhliadkovej plavby je v Spišskej Starej Vsi po výstupište v Lesnici v dĺžke 14 km. Splav je dopĺňaný výkladom o histórii kraja a jednotlivých útvarov v prielome Dunajca, a tiež goralskou muzikou. Pltnícka sezóna sa začína 1. mája a končí 30. októbra.

### Prechádzky

Určite zaujímavou je prechádzka od budovy colnice popri cintoríne po starej poľnej ceste pozdĺž hranice s Poľskom na *Ševčíkovu samotu*. Je to komplex drevených hospodárskych budov a usadlosť obklopená lesmi, ležiaca hneď pri hranici s Poľskom. Na okolitých kopcoch sa v lete pasú ovce, treba si dávať pozor pred napadnutím psami, ktoré sa tam niekedy pohybujú nekontrolované pastiermi.

### Šport

Pôsobí tu futbalový klub TJ Dunajec Spišská Stará Ves.

Ubytovanie
----------

Ubytovať sa je možné v hoteli Eland a v penziónoch.

Pozri aj
--------

* Zoznam kultúrnych pamiatok v Spišskej Starej Vsi

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. 1 2   *Tab. 5. Mestá podľa počtu obyvateľov - 2001, 1991, 1980, 1970 (podľa územnej štruktúry v roku 2001)* [online]. Bratislava: Štatistický úrad Slovenskej republiky, rev. 2010-05-25, [cit. 2012-03-02]. Dostupné online.
5. ↑
6. ↑
7. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Spišská Stará Ves**

Externé odkazy
--------------

* Oficiálna stránka mesta

  


| * z
* d
* u
Obce a vojenské obvody okresu Kežmarok (3 + 38 + 1) |
| --- |
| Mestá | 
* Kežmarok
* Spišská Belá
* Spišská Stará Ves

 |
| Ostatné obce | 
* Abrahámovce
* Bušovce
* Červený Kláštor
* Havka
* Holumnica
* Hradisko
* Huncovce
* Ihľany
* Jezersko
* Jurské
* Krížová Ves
* Lechnica
* Lendak
* Ľubica
* Majere
* Malá Franková
* Malý Slavkov
* Matiašovce
* Mlynčeky
* Osturňa
* Podhorany
* Rakúsy
* Reľov
* Slovenská Ves
* Spišské Hanušovce
* Stará Lesná
* Stráne pod Tatrami
* Toporec
* Tvarožná
* Veľká Franková
* Veľká Lomnica
* Vlková
* Vlkovce
* Vojňany
* Vrbov
* Výborná
* Zálesie
* Žakovce

 |
| Vojenský obvod | 
* Javorina (1953 – 2010)

 |